b'\n_START_ARTICLE_\nPeru kool\n_START_SECTION_\nAjalugu\n_START_PARAGRAPH_\nPeru kool asutati 1841. aastal Vana-Vigala m\xc3\xb5isakoolina, mis oli m\xc3\xa4\xc3\xa4ratud \xc3\xbcksnes t\xc3\xbctarlastele. Neid oli 15 \xc3\xbcmber. \xc3\x95petati lugemist, kirjutamist, k\xc3\xa4sit\xc3\xb6\xc3\xb6d ja kombekat k\xc3\xa4itumist. P\xc3\xbchap\xc3\xa4eviti s\xc3\xb5idutati lapsed koos \xc3\xb5petajaga kirikuteenistusele.  _NEWLINE_1853. aastal l\xc3\xb5petas kool oma tegevuse m\xc3\xb5isakoolina ja viidi \xc3\xbcle valla keskele Vanam\xc3\xb5isa (v\xc3\xb5i L\xc3\xb5o?) k\xc3\xbclasse Peru tallu. Sellest saigi kool oma nimetuse. Samas hoones paiknes ka esimene kauplus Vigalas. Kolme aasta p\xc3\xa4rast n\xc3\xa4htavasti l\xc3\xb5petas kool oma tegevuse, sest ta kadus aruandlusest, aga ilmub j\xc3\xa4lle 1875 aastal. _NEWLINE_Algperioodil 40 aasta v\xc3\xa4ltel (1841\xe2\x80\x931881) valmistas kool ette sisult perenaisi, kes oskasid s\xc3\xb6\xc3\xb6ki valmistada, k\xc3\xa4sit\xc3\xb6\xc3\xb6d teha, kuid ka lugeda.  Hiljem sai t\xc3\xbctarlastekoolist segakool, kus poistele \xc3\xb5petati veel k\xc3\xa4sit\xc3\xb6\xc3\xb6d._NEWLINE_1889. aastal liideti kooliga ka Oese kool, mille m\xc3\xb5is lammutas, sest oli sattunud vastuollu kooli\xc3\xb5petaja Jaan Beipmanniga, kes avaldas vastalisi artikleid ajakirjanduses. Parun Boris von Uexk\xc3\xbcll oli surnud 1870. aastal ja m\xc3\xb5is oli l\xc3\xa4inud teisele omanikule. 1902. aasta ajalehes \xe2\x80\x9cTeataja\xe2\x80\x9d kirjutati: \xe2\x80\x9cVigala kooli\xc3\xb5petajal on lapsi 70 \xc3\xbcmber \xc3\xb5petada, mis on \xc3\xbche mehe rammule liig ...\xe2\x80\x9c  Suurenenud kooli hoone j\xc3\xa4i kiiresti v\xc3\xa4ikseks, sellep\xc3\xa4rast seda lammutati ja ehitati samasse kohta suurem, mis valmimisel 1903. aastal paraku maha p\xc3\xb5les. Tuli sai alguse h\xc3\xb6\xc3\xb6vlilaastudest. See oli Peru kooli esimene p\xc3\xb5lemine. _NEWLINE_Veel kord ehitati samale kohale 1905. aastal koolimaja, Bernhard Laipmanni plaani j\xc3\xa4rgi. Tema ise lasti maha 1906. aastal jaanuaris. Kindral Bezobrazovi karistussalk tahtis kooli maha p\xc3\xb5letada, kuna seal oli peetud rahvakoosolekuid ja lauldud m\xc3\xa4ssulisi laule. Kuid see plaan j\xc3\xa4i teostamata Vigala kiriku pastori sekkumise t\xc3\xb5ttu. Peru kool oli sattunud 1905. aasta revolutsiooni tulipunkti. 1906.\xe2\x80\x931907. \xc3\xb5ppeaastal koolit\xc3\xb6\xc3\xb6 seisis, kuna puudus \xc3\xb5petaja. _NEWLINE_Peru kooli teine p\xc3\xb5lemine oli 1910. aastal. Seej\xc3\xa4rel kool paigutati ajutiselt vallamajja. Vallavolikogu otsustas ehitada uue koolihoone  seltsimaja juurde ja see valmiski j\xc3\xa4rgmisel aastal. Anne Viirma kirjutab selle aja koolist: \xe2\x80\x9ePeru kooli tegevust on raske \xc3\xbcle hinnata. Tegemist oli suure \xc3\xb5pilaste arvuga kooliga ning kohustusliku kolmeaastase \xc3\xb5ppeajaga paljud ei piirdunud, vaid \xc3\xb5ppisid veel \xc3\xbcks-kaks aastat lisaks\xe2\x80\x9c.   _NEWLINE_Aastail 1910\xe2\x80\x931918 oli Peru kool ministeeriumikool. Arenev kool sai uue suure hoone 1912. aastal. 1920. aastal muudeti Peru kool kuueklassiliseks algkooliks. _NEWLINE_Paraku 1926. aastal p\xc3\xa4\xc3\xa4ses tuli taas lahti \xe2\x80\x93 see oli Peru kooli kolmas p\xc3\xb5lemine. H\xc3\xa4visid ka Vanam\xc3\xb5isa \xc3\xbcmbruse hooned ja talud. Tuli sai alguse koolimajast, kus kooliteenija leiba k\xc3\xbcpsetas. Prits oli veepuudusel kasutu. P\xc3\xb5les \xc3\xa4ra koolimaja, postkontor, seltsimaja, kauplus ja P\xc3\xb5lde talu, kokku 9 hoonet. T\xc3\xa4iesti peavarjuta j\xc3\xa4i 10 perekonda.  Hans Laaguse korteris h\xc3\xa4vis ka Vigala muusikaseltsi raamatukogu \xe2\x80\x93 noodid. \xc3\x95pilased jagati klasside kaupa \xc3\xbcmbruskonna koolidesse laiali._NEWLINE_Juba 1929. aastal valmis Poltsi m\xc3\xa4nnikus T\xc3\xb5numaa k\xc3\xbclas kahekorruseline puust maja. _NEWLINE_Koolimaja oli \xc3\xbcks suuremaid puitehitisi Eestis. Oli nii suur maja, et aastas oli k\xc3\xbctteks vaja 100 s\xc3\xbclda kasepuid v\xc3\xb5i n\xc3\xb5ukogude perioodil 300 ruumi tooreid puid. N\xc3\xb5uded kehtestati kaevule.   \xc3\x95pilasi oli selles 160 ringis. Internaat oli planeeritud 90 lapsele, mis aga varsti kitsaks j\xc3\xa4i. Majanduskulud maksti kinni vallavalitsuse poolt, \xc3\xb5petajate palgad aga riik. Kool sai t\xc3\xb6\xc3\xb6tada vaid paar aastat kui avastati majaseen. See vist tuli niiskest saepurust. 1931. aasta suvel v\xc3\xb5eti teise korrus p\xc3\xb5randad \xc3\xbcles ja alustati seenega p\xc3\xb5hjalikku v\xc3\xb5itlust.  _NEWLINE_1930. aastal oli koolis 160 \xc3\xb5pilast. 1944. muudeti kool seitsmeklassiliseks (mittet\xc3\xa4ielik keskkooliks). Samal aastal oli koolis 192 \xc3\xb5pilast. 1959. aastal haridusreformi ajal muudeti Peru kool kaheksaklassiliseks._NEWLINE_Teisest ilmas\xc3\xb5jast tuli kool kahjustamata v\xc3\xa4lja, kuid neljas ja viimne Peru kooli p\xc3\xb5lemine oli 2. m\xc3\xa4rtsil 1969. Noor Ando Leps saadeti uurima p\xc3\xb5hjust, aga kuritegu ta ei tuvastatud. _NEWLINE_P\xc3\xa4rast p\xc3\xb5lengut plaaniti uued koolid rajada piirkonna kiiremini arenevatesse asulatesse Kivi-Vigalasse ja Vana-Vigalasse. Kivi-Vigala kool ehitati 1972. aastal m\xc3\xb5isaaegse rehe k\xc3\xb5rvale. Peru kooli p\xc3\xb5lengust 1969 kuni 1972. aastani ehk Kivi-Vigala kooli valmimiseni kandis \xc3\xb5pilaste \xc3\xbclekoormuse t\xc3\xb5ttu piirkonna t\xc3\xa4htsaima koolina p\xc3\xb5hiraskust Raba algkool S\xc3\xa4\xc3\xa4la k\xc3\xbclas. 1975. aastal valmis uus koolihoone ka Vana-Vigala kutsekoolil (vt Vana-Vigala Tehnika- ja Teeninduskool), mist\xc3\xb5ttu vabanes kutsekoolilt \xc3\xbcldhariduskoolile Vana-Vigala m\xc3\xb5isa endine h\xc3\xa4\xc3\xa4rber._NEWLINE_1997. aastal paigaldati T\xc3\xb5numaal endise Peru kooli asukoha juurde m\xc3\xa4lestuskivi._NEWLINE_20. juulil 2019 pidas Jaak Uibu ettekanne "Peru kooli ajaloost 1841\xe2\x80\x931969", mille j\xc3\xa4rgi k\xc3\xa4esolev artikkel sai \xc3\xbcle vaadatud. "Kasutasin selle \xc3\xbclevaate tegemisel Mihkel Aitsami suurep\xc3\xa4rast Vigala kihelkonna ajalugu, Monika-Aino Borodavko ja Helle Saia diplomit\xc3\xb6id ning Anne Viirma magistrit\xc3\xb6\xc3\xb6d, millele lisasin isiklikud m\xc3\xa4lestused."'